**MARTINA MARENČIČ: PREHOD**

Akademska kiparka Martina Marenčič spada v mlajšo generacijo umetnic. Leta 2017 je postala nova članica Likovnega društva Kranj. Je edina predstavnica ženskega spola v društvu, ki deluje na področju kiparstva. Kiparstvo je sicer že skozi samo zgodovino veljajo bolj za moško domeno, predvsem zaradi težavnega dela in tako so se kiparke uveljavile šele v 20 st. Čeprav je bilo kiparstvo včasih zelo priljubljena dejavnost, se le-ta danes podreja drugim umetniškim strokam.

Martina Marenčič je kiparka po duši, a vendar se njeno delo ne nagiba samo k izdelkom z umetniško estetsko vrednostjo, temveč ustvarja tudi izdelke, ki imajo čisto uporabno funkcionalno vrednost. Glina je rdeča nit njenih del. Ta velja za enega od najstarejših materialov, lahko bi rekli, da spremlja človeštvo že od samega začetka, hkrati pa je tudi glavna materija iz katere izhaja umetnica. Nudi ji številne možnosti odkrivanja vedno novih rešitev in s tem pogojenih idej. Tako nas ne preseneti, da med njenimi keramičnimi izdelki niso samo kipi, figure, organsko-anorganski predmeti, temveč najdemo tudi lončarske, gospodinjske in druge uporabne izdelke. Prva misel, ki nas prešine ob besedni zvezi keramični izdelki, so izginule kulture, hkrati pa v njej vidimo tudi moderno zahodno kulturo. Njeni izdelki spadajo med tradicionalno ali klasično keramiko zaradi osnove v glini, hkrati pa so plod kamenine in pravega ali trdega porcelana. Kamenina je zaradi svoje sestave in nečistoč običajno v črni barvi, medtem ko je porcelan bel.

Tridimenzionalni voluminozni izdelki nas popeljejo v nepričakovani svet treh različnih sklopov, združenih pod skupnim naslovom "Prehod". Izvorna ideja sega še v leta 2005/2006. Tedaj je umetnica začela eksperimentirati z žganjem železa vstavljenega v tenke glinene kocke in iz nje izhajajoče forme. Razvoj te ideje vodi do prvega sklopa "Multiverse", ki je nastal leta 2017. Oglata geometrijska telesa nepravilnih oblik, črne barve iz ne glazirane kamenine, so različnih velikosti in oblik. Tekstura površine kaže tako tipne kot vidne znake tehnične obdelave. Tako imamo pri enih delih občutek, da je telo nastalo iz kosa ene gmote, medtem ko se pri drugem vidi, da je le-ta modeliran iz več manjših kosov združenih skupaj. Razgibana ali razbrzdana površina, konveksno-konkavnega videza je kontrastno nasprotje gladki površini, ki jo sem ter tja razreže lahkotno nakazana linija. Telesa vsebujejo kvadratne odprtine, spominjajoče na okna ter hkrati nakazujejo globino, kot tudi debelino stene predmeta. Odprtine so lahko kombinirane s kosi železne žice in spominjajo na rešetke. Slednje so omejene na prostor odprtine ali pa že posegajo v prostor zunaj telesa. Razgibanost površine posreduje občutek svetlo temnega učinka in s tem nakazuje tudi na samo maso, ki opredeljuje telo. Strogo geometrijsko telo tako razbije, z organsko ponekod že reliefno modelirano lupino ter mu vdihne naravne lastnosti.

Drugi sklop "Prehodi" je nastal letos. Gre za glaziran porcelan z vžgano ali dodano železno žico, kjer se še vidi vpliv geometrijskih teles. Beli obroč spominja na votlo razrezano kroglo. Le-ta je lahko podana s natančnejšo, elegantno ali deformirano formo. Na zunaj je konveksno izbočena, znotraj pa konkavno usločena. Posreduje občutek lahkotnosti materiala ter gracilno nežnost s svetlečo gladko površino. Na določenih mestih oboda so luknje skozi katere se prepleta vpeta črna mat železna žica. Slednja s svojo igrivo razgibanostjo, bolj spominja na mehko vrv ali prejo, kot pa na trdo stabilno žično osnovo. Dvojnost je prisotna v barvi svetlo-temno oz. črno-belo, kot tudi v sami lastnosti materiala - gladko in mat. V končni fazi pa nastopi tudi kontrast med statičnim telesom in lahkotno razgibanim elementom le-tega.

Poslednji tretji sklop "Obiskovalci" pa je najmlajše delo. Narejeno je iz glazirane kamenine z dodano železno žico. Če smo v predhodnih delih, še čutili zametke anorganske idejne zasnove, pa se tu vse bolj odmika v organsko oblikovano pripoved. Izdelki spominjajo na bitja ali predmete, ki bi jih lahko našli v naravi, hkrati pa se ne moremo znebiti občutka, da gre za asociacijo na morski svet in njegove prebivalce. Celotno zgodbo le-še podkrepi barva v rjavo-zeleno umazanem tonu, ki spominja na mulj zaraščen na lupinarjih. Zanimiva je tekstura in struktura, prekrivajoča površino izdelkov. Dodana železna žica v naravni barvi pa tudi tu prebada robove ali osrednjo površino. Lahko gre za linijo s katero sestavlja in omejuje neke vrste mrežo ali kot zaobljena polkrožna celota, povezujoča se z bazo, lahko pa predstavlja razprte v prostor segajoče noge nadnaravnega bitja. Zasnova ideje kaže neposredno vez s predhodnima sklopoma.

Plastike ne nastajajo prosto, kot bi ji velelo srce ali podzavest ob dotiku z materijo, temveč so plod tehtno premišljenega dela izhajajočega iz skic. Nekatera so izdelana na vretenu, spet druga prosto modelirana. Prisotna je igra med organskim in anorganskim. Vsem pa je skupna osrednja miselnost podrejajoča se ujetosti. Če nas kocke spominjajo na zaporniške celice, bi lahko v "Prehodih" prepoznali cevaste prostore, skozi katere se je treba prebiti, da pridemo na prostost. V Obiskovalcih pa spoznamo naravni svet in bitja, katerih ujetost je trajna, saj je lupina, ki jih obdaja hkrati tudi mesto njihovega zatočišča. Iz tega sledi, da je ujetost lahko neizogibna.

Svet malih plastik je tisti v katerem Martina Marenčič išče odmik od realne slike in vloge umetnika danes. Umetnost namreč ne omogoča življenja, temveč od umetnika zahteva iznajdljivost in sposobnost nenehnega razvoja ter hkrati tudi prilagajanja željam in potrebam kupca. To pa vpliva tudi na duševno stanje posameznika ter utesnjenost, ki ga vsekakor omejuje tako v razvoju kot tudi v svobodnem ustvarjanju.

Melita Ažman, univ. dipl. um. zgod.